ተቃዋሚዎችና አክራሪዎች የመቻቻልና የመከባበር ባህልን ለማደብዘዝ እያደረጉት ያለው ጥረት እየተጋለጠ መጥቷል
አዲስ አበባ፤ መስከረም 10/2006 (ዋኢማ) – አንዳንድ ተቃዋሚ የፖለቲካ ድርጅቶችና አክራሪዎች የመቻቻልና የመከባበር ባህልን ለማደብዘዝ እያደረጉት ያለው ጥረት እየተጋለጠ መምጣቱን የመንግሥት ኮሙኒኬሽን ጉዳዮች ጽህፈት ቤት አስታወቀ። ሕገ መንግሥታዊ ሥርዓቱን ለመናድ የሚደረገው ጥረትም በሕዝቡ ንቁ ተሳትፎ ከሽፏል። የጽህፈት ቤቱ ሚኒስትር ዴኤታ አቶ ሽመልስ ከማል ትናንት ከኢዜአ ጋር ባደረጉት ቃለ ምልልስ እንዳስረዱት አንዳንድ ተቃዋሚ የፖለቲካ ድርጅቶችና አክራሪዎች ለዘመናት የቆየውን ተቻችሎና ተከባብሮ የመኖር ባህልን ለማፍረስ ሩጫ ሕዝቡን እየነቃባቸው መጥቷል። አክራሪው ኃይልና ተቃዋሚዎች በዓለም አቀፍ ደረጃ እየታየ ያለውን የሽብር ስጋት ለመከላከል የወጣውን ዓዋጅ ለማሻር ሲፍጨረጨሩ እንደሚታዩ አመልክተው፣በአገሪቱ ሕግ አውጪ አካል የጸደቀውን ሕግ በደፈናው በመቃወም አውቆ አላዋቂ ለመሆን እንደሚሞክሩም አስረድተዋል። ሽብር ታላቅ ስጋት በሆነባት ዓለም ”ውሃ የማይቋጥር ምክንያት”በማቅረብ ከመፈክርነት ያልዘለለ፣አማራጮች የሌሉት ድንጋጌ ወይም ሕግ ለማቅረብ ሳይችሉ መቅረታቸውን ሚኒስትር ዴኤታው አብራርተዋል ሲለ ኢዜአ ዘግቧል።